CELEX: 62007TN0495
Language: el
Date: 2007-12-20 00:00:00
Title: Υπόθεση T-495/07: Προσφυγή της 20ής Δεκεμβρίου 2007 — Productos Asfálticos κατά Επιτροπής

8.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/48
            
         Προσφυγή της 20ής Δεκεμβρίου 2007 — Productos Asfálticos κατά Επιτροπής
   (Υπόθεση T-495/07)
   (2008/C 64/79)
   Γλώσσα διαδικασίας: η ισπανική
   Διάδικοι
   
      Προσφεύγουσα: Productos Asfálticos (Proas) SA (Μαδρίτη, Ισπανία) (εκπρόσωποι: C. Fernández Vicién, P. Carmona Botana και A. Pereda Miquel, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής,
            
         
               —
            
            
               επικουρικώς, να μειώσει το ποσό του προστίμου που επιβλήθηκε στην Productos Asfálticos SA, και
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Η προσφυγή βάλλει κατά της απόφασης της Επιτροπής C(2007) 4441 τελικό, της 3ης Οκτωβρίου 2007, στην υπόθεση COMP/38.710 — Άσφαλτος Ισπανίας. Με την προσβαλλόμενη απόφαση, η Επιτροπή έκρινε ότι η προσφεύγουσα, μεταξύ άλλων επιχειρήσεων, παρέβη το άρθρο 81 ΕΚ συμμετέχοντας, επί ορισμένο χρονικό διάστημα, σε ένα σύνολο συμφωνιών και εναρμονισμένων πρακτικών στην αγορά του εμποτισμένου σκυρόστρωτου, συνισταμένων σε συμφωνίες κατανομής της αγοράς και συντονισμού των τιμών. Για τις παραβάσεις αυτές, η Επιτροπή επέβαλε πρόστιμο στην προσφεύγουσα ως αλληλεγγύως ευθυνόμενη με άλλη επιχείρηση.
   Προς στήριξη των αιτημάτων της, η προσφεύγουσα επικαλείται, πρώτον, πλάνη της Επιτροπής κατά την εκτίμηση των πραγματικών περιστατικών. Θεωρεί, συναφώς, ότι η Επιτροπή εκτίμησε εσφαλμένως τη σοβαρότητα της παράβασης και τη θέση της προσφεύγουσας στη σύμπραξη όσον αφορά, μεταξύ άλλων, το ειδικό βάρος της στην αγορά και την εκτίμηση του ρόλου της προσφεύγουσας ως συν-ηγέτιδας της σύμπραξης.
   Δεύτερον, η προσφεύγουσα προσάπτει στην Επιτροπή ότι παραβίασε το εφαρμοστέο δίκαιο. Η προσφεύγουσα υποστηρίζει ότι, με την προσβαλλόμενη απόφαση, η Επιτροπή παραβίασε την αρχή της ίσης μεταχείρισης, προβαίνοντας σε εσφαλμένη εφαρμογή της ανακοίνωσης του 2002 περί της συνεργασίας των επιχειρήσεων (1), και την αρχή της χρηστής διοίκησης, μη τακτοποιώντας την υπόθεση εντός εύλογου χρόνου, και επέβαλε πρόστιμο το ποσό του οποίου υπερβαίνει το νόμιμο ανώτατο όριο που καθορίστηκε με τον κανονισμό (ΕΚ) 1/2003 (2), κατά παραβίαση της αρχής της αναλογικότητας.
   Ομοίως, η προσφεύγουσα θεωρεί ότι η Επιτροπή παρέβη την υποχρέωση αιτιολόγησης.
   
      (1)  Ανακοίνωση της Επιτροπής σχετικά με τη μη επιβολή και τη μείωση των προστίμων σε περιπτώσεις συμπράξεων (καρτέλ) (ΕΕ 2002, C 45, σ. 3).
   
      (2)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1, σ. 1).